舒岳祥
九日敏求与侄璋九万载酒荪墅邀予与胡山甫潘
五柳先生贫欠酒，不说无花过重九。
杜陵野客酒可赊，只恨青蕊成蹉跎。
如今风物尤凄恻，绕丛觅蕊无消息。
寒螀相吊野水流，病蝶来偎寒日夕。
不见金钱将翠羽，惟有悲风吹蔓棘。
古人爱汝非无意，志士仁人憔悴。
楚国无人屈子伤，陶杜凄凉唐晋季。
此日何日悲更悲，聊嗅青枝记一时。
往时好事环辙迹，建业钱塘华尽识。
就中内本碧玉杯，欲买黄金惜不得。
两都风景今何如，泪堕丛边和露滴。